section_heading: Šezdesete
paragraph_text: Iako se nogomet u Nizi igrao i ranije, počeci stvaranja nogometnog kluba sežu u 1961. godinu kada Osnovna škola Koška dozvoljava izgradnju nogometnog igrališta na njezinom zemljištu. Gradnja igrališta se odvijala tijekom 1961. i 1962. godine. Prvo igralište je građeno u minimalnim propisanim dimenzijama, dužine 90 i širine 45 metara. U lipnju 1963. godine u prostorijama Osnovne škole u Nizi održana je skupština na kojoj je osnovan NK Omladinac.<ref> Ivica Bardy: Povijest NK Omladinac Niza 1963. - 2012. Za prvog predsjednika izabran je pokojni Jure Dumenčić, za tajnika Josip Krulić, a za blagajnika Dragutin Mauhar. Istoga dana odigrana je i prva utakmica između NK Omladinca i NK Seljak iz Koške. Za Omladinac su nastupili: Ivan Krulić, Đuro Kumrić, Josip Tomac, Miro Kovačević, Dragan Kumrić, Franjo Kumrić, Franjo Podoreški, Josip Krulić, Šime Janjić, Antun Čop i Gabrijel Suk. Iste godine klub se uključuje u natjecanje Općinskog nogometnog saveza Našice danas Nogometnog središta Našice koji je osnovan iste 1963. NK Omladinac nastupa tada u skupini 1. Općinske nogometne lige Našice s klubovima iz Podgorača, Bijele Loze, Budimaca, Ledenika, Ličana (danas Andrijevac) te Breznice. Već sljedeće natjecateljske sezone 1964./65. klub osvaja prvo mjesto u svojoj skupini i s pobjednikom druge skupine NK Brezikom razigrava za naslov prvaka. Pobjedom na domaćem igralištu u Nizi s 4:1 te porazom od 2:1 u Breziku, klub osvaja naslov Općinske nogometne lige Našice. Osvajanjem titule prvaka stječe pravo da se kroz kvalifikacije probije u viši rang - Međuopćinski nogometni savez. Kvalifikacije su odigrane s pobjednicima susjednih Općinskih nogometnih saveza: Orahovica (NK Omladinac Crnac), Podravska Slatina (NK Mladost Miljevci) i Donji Miholjac (NK Mladost Črnkovci) i u istima NK Omladinac zauzima prvo mjesto i tako već u drugoj sezoni od osnutka ulazi u Međuopćinsku ligu. Klub se financirao između ostalog i angažmanom nogometaša na berbama kukuruza, sađenju žira, organiziranju zabava i dr. Klub se natjecao u Međuopćinskoj ligi sve do proljeća 1969. godine, kada se zbog nedostatka financijskih sredstava odustaje od daljnjeg natjecanja i klub se stavlja u status mirovanja.